IZVEDBENA UREDBA KOMISIJE (EU) 2020/1281

z dne 14. septembra 2020

o neodobritvi aktivne snovi etametsulfuron-metil v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 13(2) Uredbe,

ob upoštevanju naslednjega:

(1) V skladu s členom 80(1)(a) Uredbe (ES) št. 1107/2009 se Direktiva Sveta 91/414/EGS (2) ob upoštevanju postopka in pogojev za odobritev uporablja za aktivne snovi, v zvezi s katerimi je bila pred 14. junijem 2011 sprejeta odločitev v skladu s členom 6(3) navedene direktive. Za etametsulfuron-metil je bil v skladu s členom 6(3) navedene direktive 23. februarja 2011 sprejet Sklep Komisije 2011/124/EU (3).

(2) Podjetje DuPont de Nemours GmbH je Združenemu kraljestvu 29. junija 2010 v skladu s členom 6(2) Direktive 91/414/EGS predložilo vlogo za vključitev aktivne snovi etametsulfuron-metil v Prilogo I k Direktivi 91/414/EGS. S Sklepom 2011/124/EU je bilo potrjeno, da je dokumentacija „popolna“ v smislu načelnega izpolnjevanja zahtev po podatkih in informacijah iz prilog II in III k Direktivi 91/414/EGS.

(3) Nato je podjetje FMC Agricultural Solutions A/S od podjetja DuPont de Nemours GmbH pridobilo vse pravice v zvezi z etametsulfuron-metilom.

(4) V skladu s postopkom iz člena 6(2) in (4) Direktive 91/414/EGS je bila izvedena ocena učinkov etametsulfuron-metila na zdravje ljudi in živali ter na okolje pri vrstah uporabe, ki jih je predlagal vlagatelj. Združeno kraljestvo je 17. septembra 2012 Komisiji in Evropski agenciji za varnost hrane (v nadaljnjem besedilu: Agencija) predložilo osnutek poročila o oceni.

(5) Osnutek poročila o oceni so pregledale države članice in Agencija. Agencija je 11. decembra 2013 Komisiji predložila sklep (4) o oceni tveganja za pesticide z aktivno snovjo etametsulfuron-metil. Evropska komisija je aprila 2014 pooblastila Agencijo, da organizira in izvede strokovni pregled v zvezi z novimi podatki o metabolitu etametsulfuron-metila. Agencija je 14. julija 2014 Komisiji predložila posodobljen sklep (5).

(6) Podjetje FMC Agricultural Solutions A/S je z dopisom z dne 7. maja 2020 umaknilo vlogo za odobritev etametsulfuron-metila.

(7) Zaradi umika vloge se etametsulfuron-metil ne bi smel odobriti.

(8) Ta uredba ne vpliva na predložitev ponovnega zahtevka za odobritev aktivne snovi etametsulfuron-metil v skladu s členom 7 Uredbe (ES) št. 1107/2009.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Neodobritev aktivne snovi Aktivna snov etametsulfuron-metil se ne odobri.

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 14. septembra 2020 Za Komisijo Predsednica Ursula VON DER LEYEN

(1) UL L 309, 24.11.2009, str. 1.

(2) Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).

(3) Sklep Komisije 2011/124/EU z dne 23. februarja 2011 o načelnem priznavanju popolnosti dokumentacije, predložene v podroben pregled zaradi možne vključitve etametsulfurona v Prilogo I k Direktivi Sveta 91/414/EGS (UL L 49, 24.2.2011, str. 42).

(4) EFSA (Evropska agencija za varnost hrane), 2014. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl) (Sklep o strokovnem pregledu ocene tveganja za pesticide z aktivno snovjo etametsulfuron (ki se šteje za varianto etametsulfuron-metila)). EFSA Journal 2014;12(1):3508, 94 str. doi:10.2903/j.efsa.2014.3508.

(5) EFSA (Evropska agencija za varnost hrane), 2014. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl) (Sklep o strokovnem pregledu ocene tveganja za pesticide z aktivno snovjo etametsulfuron (ki se šteje za varianto etametsulfuron-metila)). EFSA Journal 2014;12(7):3787, 96 str. doi:10.2903/j.efsa.2014.3787.